Lahden Kristilliset Eläkeläiset ry

**Toimintasuunnitelma vuodelle 2022**

**Tavoitteet:**

Vaikka toimintavuoteen 2022 sisältyy koronaepidemian johdosta edelleen suurta epävarmuutta, niin luottamus siihen, että toimintamme on Jumalan kädessä ja että Hän johtaa toimintaamme ei horju. Saamme Kristillisten Eläkeläisten toiminnassa luottaa Jumalan Sanan lupaukseen, että Hän on meidän kanssamme ja Hän on myös meidän toiminnassa mukana. Jumalan Sana on antanut pohjan myös liittomme toimintastrategialle, johon sisältyy opetusta Jumalan Sanasta, sekä se että pidämme huolta läheisistämme. Vaikka koronaepidemian johdosta lähikontaktit olisivat rajoitettu, niin silti kannustamme jäsenistöämme pitämään läheisiin yhteyttä etänä, niillä välineillä ja keinoilla, joita on käytettävissä. Näin pidämme yllä lähimmäistemme ja itsemme henkistä ja hengellistä vireyttä. Liittomme ja yhdistyksemme tavoitteena on ehkäistä syrjäytymistä ja että kukaan ei jäisi yksin. Lähimmäispalvelu- ja liikuntakortit ovat käytössä myös tulevana toimintavuotena.

**Säännöllinen toiminta:**

Tärkein ja näkyvin osa toiminnastamme on joka kuukauden toinen tiistai kokoontuva tiistaikokous Kirkkokatu 5:n juhlasalissa. Koska emme tiedä koronaepidemian kehitystä ja sen vaikutusta, joudumme kokoontumisissa noudattamaan maan hallituksen ja viranomaisten antamia kokoontumisohjeita. Tiistaikokoontumiset pidetään, mikäli kokoontumiset ovat sallittuja, viranomaisten antamia turvaohjeita noudattaen. Meillä on kuitenkin vahva usko siihen, että kun rokotukset eri ikäryhmiin alkavat vaikuttaa, voimme kokoontua vapaammin.

**Yhdistyksen 40 vuotisjuhla**

Yhdistyksemme täyttää ensi keväänä 40 vuotta. Hämeen piirin vuoden 2022 vuosikokous on Lahdessa, jonka yhteyteen 40 vuotisjuhla järjestetään.

**Vapaaehtoistoiminta:**

Lehtiojan palvelutalossa kokoontuvaa Miestenklubia jatketaan, jos meitä sinne edelleen pyydetään ja kun viranomaisilta tulee lupa palvelutalovierailuille. Myös Miesapu toimintaa jatketaan. Jäsenistöä kannustetaan erilaisiin lähimmäispalvelutehtäviin myös koronaepidemian aikana, viranomaisten ohjeita noudattaen.

**Vanhusten viikko:**

Mikäli koronaepidemia on helpottanut ja viranomaisilta on saatu lupa vierailuihin, vierailemme vanhusten palvelutaloissa edeltä käsin sovittuina aikoina.

**Retket:**

Kevätretki toteutetaan kevään aikana, myöhemmin valittavaan kohteeseen. Tässäkin täytyy ottaa huomioon koronatilanne.

**Hallinto:**

Toimintaa ohjaa yhdistyksen sääntömääräiset syys- ja kevätkokoukset. Ohjaus- ja organisointivastuu on syyskokouksen valitsemalla hallituksella, sekä tehtäviin valituilla vastuuhenkilöillä. Toimimme yhdistyslain mukaisesti ja olemme kirjanpitovelvollisia talouden ja hallinnon osalta. Syyskokous valitsee toiminnantarkastajan, joka tekee tarkastuskertomuksen kevätkokoukselle.

**Talous:**

Yhdistyksellä on säännöllisenä tulona syyskokouksen päättämä jäsenmaksu. Lisäksi varoja saadaan kahvituksista ja arpajaisista. Pientä lisää tuloihin saadaan myynnissä olevista liiton adresseista sekä korttimyynnistä. Korttien ja muiden myyntituotteiden ostamisella tuemme sekä liiton että omaa talouttamme.

**Tiedotus:**

Tiedotamme tilaisuuksista kuukauden ensimmäisen keskiviikon Uusi-Lahti lehdessä sekä kotisivuillamme [www.krell.fi/48-lahti](http://www.krell.fi/48-lahti). Pidämme yhteyttä jäsenistöömme myös kirjeitse ja sähköpostin välityksellä. Pidämme myös esillä liiton Kristelli-lehteä, joka kertoo laajasti maanlaajuisesta liiton toiminnasta.

”Minulla on omat suunnitelmani teitä varten, sanoo Herra.

Minun ajatukseni ovat rauhan eivätkä tuhon ajatuksia:

minä annan teille tulevaisuuden ja toivon. (Jer. 29:11)

 **Hallitus toivottaa kaikille Jumalan siunaamaa turvallista toimintavuotta 2022!**